انطيونوبوليس

مدينة أنتينوبوليس هيا مدينه اسسها الامبراطور الرومانى هادريان لانه كان معجب بالحضاره اليونانيه القديمه و كان عايز يعمل مركز جديد فى صعيد مصر عشان ينشر الحضاره اليونانيه هناك. المدينه كانت موجوده على الضفه الشرقيه لنهر النيل جنوب ملوى فى محافظه المنيا.

اتاسست المدينه سنة 130 ميلادى على اسم انتينوس, اللى كان من ضمن حاشيه هادريان و كان معاه فى رحلته لمصر و غرق هناك. هادريان حب يخلد ذكراه, فاسس المدينه دى على اسمه, و بعد كده بقى معبود للمدينه باسم اوزير انتينوس.
هادريان ادى المدينه دى امتيازات كتير, و ده خلاها تجذب عدد كبير من اليونانيين للاستقرار فيها و استوطن فيها عدد كبير جدا من اليونانيين.

 سبب التسميه 
ايام ما الامبراطور هادريان كان فى مصر, مات صديقه اللى معاه و هوا انتينوس فى الموقع الحالى للمدينه و الغلام ده مات و هوا بيملى جردل الميه اللى الامبراطور طلبه منه, و غرق فى النيل. هادريان اتاثر جدا بموت الصبى و حزن عليه.

و كان من عادات المصريين القدماء انهم يقدسو الناس اللى بيغرقو فى النيل, و ده خلى انتينوس يتقدس و اتربط اسمه بالمعبود اوزوريس. عشان كده الامبراطور هادريان بنى مدينه يونانيه خالصه جنب المكان اللى غرق فيه انتينوس و سماها انتينوبوليس تخليدا لذكرى صديقه المفضل.

 موقع المدينه 
المدينه كانت على الضفه الشرقيه لنهر النيل جنوب ملوى فى محافظه المنيا, و اتعرفت بعدين بقرية الشيخ عباده بسبب مجاورتها للمدينه.

 الاستيطان اليونانى فى المدينه 
استوطن عدد كبير جدا من اليونانيين فى المدينه لانها كانت مدينه يونانيه فى الاساس و مخصصه ليهم و الامبراطور هادريان ادى المدينه دى امتيازات كتير, زى توزيع الاراضى الزراعيه على السكان, و كمان سمح ليهم يتجوزو من مصريات.

كمان اداهم حق الاعفا من الضرايب زى ضريبة الراس, و كمان عمل طريق للقوافل يربط المدينه دى بميناء برنيكى على البحر الاحمر, و ده خلى للمدينه مصدر اقتصادى مهم. و بالنسبه للحكم, حط للمدينه دستور و كمان كان ليها حكم ذاتى و مجلس بولى خاص بيها.

الناس اللى سكنو فيها كانو اغلبهم يونانيين و رومان.

 شوف كمان 
 مدينة بطلميس

 لينكات برانيه 


  مصادر 

تصنيف:تاريخ مصر الرومانيه
تصنيف:مدن مصريه
تصنيف:المنيا
تصنيف:مدن قديمه